Die GH-leser Galiema Ait ouaala vertel hoe sy 35,6 kg afgeskud het - Goeie Huishouding
Tuis » Die GH-leser Galiema Ait ouaala vertel hoe sy 35,6 kg afgeskud het
Jy kan dit ook regkry!
Ontmoet Galiema Ait ouaala, 'n 43-jraige aftreefondsspesialis wat besluit het om haarself 'n slag eerste te stel deur gesonde koskeuses te doen, gefokus te bly en groot te droom:
As jy jouself afskeep
Ek het ná die geboorte van my eerste baba gewig begin aansit. Met die nuwe verantwoordelikheid het ek nie tyd gehad om na my eie welstand om te sien nie. Toe word ek 'n enkelma met twee kinders. Ek was gedurig moeg en energieloos terwyl ek na almal behalwe myself omgesien het.
Toe ek weens 'n voetbesering nie aktief kon wees nie, het ek geweet ek moet iets daaromtrent doen. In 2015 het ek by Weight Watchers aangesluit. Die program gee jou beheer oor wat jy eet. Dit voel nie asof jy voorgeskryf word en nie 'n keuse het nie. Toe my familie en vriende die gewigsverlies begin raaksien het, het my selfvertroue 'n hupstoot gekry en my liggaam het daarop gereageer.
Voor: 119 kg
Na: 83.4 kg
Die moeilikste deel was om nie af te wyk toe ek eers begin goed voel en lyk het nie. Ek moes myself herinner aan die harde werk wat ek ingesit het om so fantasties te voel. Dis nie altyd maklik nie, maar niks wat die moeite werd is, kan sonder inspanning bereik word nie. Dit help dat jy steeds 'n lewe kan hê en sosiaal kan wees sonder dat mense weet jy volg die program.
Weight Watchers het my geleer dat enige iets moontlik is. Niks is buite bereik nie. Ek maak nou gesonder keuses en ek is aktiewer. Ek is bereid om nuwe dinge te probeer – enige geleentheid is die moeite werd om te verken. Ek gaan gim saam met my dogter en het onlangs begin draf. Dit voel fantasties. Ek geniet dit om ander aan te moedig, want ek weet hoe moeilik dit kan wees om daardie eerste stap te doen en om jouself daaraan toe te wy om 'n beter jy te wees.
Ontbyt: Weet-Bix met laevetmelk
Peuselhappie: Appel of lemoen
Middagete: Wrap met hoender en baie slaai
Peuselhappie: Ryskoekies met grondboontjiebotter
Aandete: Roerbraai, oondgeroosterde vis met groente of geroosterde hoender
Drankies: Groen tee, twee koppies koffie, gegeurde tee (geen suiker of melk nie)
Galiema se wenke
Wees gaaf met jouself
Bly besig, maar weet wanneer dit tyd is om te ontspan.
Moenie kilojoules vermors op iets waarvan jy nie hou nie. Los dit.
Wanneer jy die grootste deel van die gewig afgeskud het en die verliese al hoe kleiner raak, herinner jouself daaraan om deur te druk.